সংশ্লিষ্ট সূত্রমতে, পশু ও পোল্ট্রি খাদ্য, পশুপুষ্টি উপকরণ এবং ভেটেরিনারি ওষুধ সামগ্রীসহ সংশ্লিষ্ট নানা উপকরণ বিদেশ থেকে আমদানি করতে প্রাণিসম্পদ অধিদফতরের অনাপত্তি (এনওসি) সার্টিফিকেট বা ছাড়পত্র প্রয়োজন হয়। এ সুযোগ কাজে লাগিয়ে প্রাণিসম্পদ অধিদফতরের বর্তমান ডিজি রমরমা ঘুষ বাণিজ্য চালিয়ে যাচ্ছেন। ঘুষের বিনিময়ে বিক্রি হচ্ছে এনওসি সনদ। তাকে সন্তুষ্ট করতে না পারলে আটকে যায় ছাড়পত্র। বিষয়টি সংশ্লিষ্ট মন্ত্রণালয় জানার পরও অভিযুক্ত ডিজির বিরুদ্ধে কোনো ধরনের ব্যবস্থা নেয়া হচ্ছে না। এতে মন্ত্রণালয়ের সচিবের ভূমিকা নিয়েও প্রশ্ন দেখা দিয়েছে।